# Smiley (sèrie de televisió)

Smiley és una sèrie de televisió dirigida per David Martín Porras i Marta Pahissa, basada en l'obra de teatre homònima de Guillem Clua. Produïda per Minoria Absoluta, està interpretada per Carlos Cuevas, Miki Esparbé, Pepón Nieto, Meritxell Calvo i Giannina Fruttero, entre d'altres. Està gravada principalment en castellà i, en alguns diàlegs, en català. Tot i això, compta amb una versió doblada i subtitulada al català. Es va estrenar el 7 de desembre de 2022 a Netflix. Ambientada a Barcelona, la sèrie relata una relació entre dos homes.
El doblatge en català va ser produït per Iyuno-SDI Group i dirigit per César Andreu a partir de la traducció de Montse Portí. Gran part dels actors interpreten el doblatge en català.

## Sinopsi

L'Àlex acaba de superar un desengany amorós i en Bruno no s'hauria pensat mai que pogués sentir atracció per algú com l'Àlex. Tot i això, una equivocació —l'Àlex li envia una nota de veu per error— fa que els dos es coneguin i comencen a construir una relació.

## Repartiment

| Personatge | Actor | Doblatge en català |
| Àlex | Carlos Cuevas | Carlos Cuevas |
| Bruno | Miki Esparbé | Miki Esparbé |
| Vero | Meritxell Calvo | Meritxell Calvo |
| Javier | Pepón Nieto | Pepón Nieto |
| Albert | Eduardo Lloveras | Eduardo Lloveras |
| Patricia | Giannina Fruttero | Giannina Fruttero |
| Núria | Ruth Llopis | Ruth Llopis |
| Ramon | Ramon Pujol | Ramon Pujol |
| Lolo | Carlos Noriega | Carlos Noriega |
| Najat | Yasmina Drissi | Yasmina Drissi |
| Rosa | Amparo Fernández | Lourdes López |
| Ramiro | Carles Sanjaime | Jordi Boixaderas |
| Sunyer | Pep Munné | Pep Munné |
| Ibra | Cedrick Mugisha | Roger Isasi-Isasmendi |
| Lis | Ann Perelló | Ann Perelló |
| Dolors | Pilar Martínez | Pilar Martínez |
| Flor | Carla Linares | |
| Manel | Pep Sais | Pep Sais |
| Veus addicionals | Veus addicionals | Cèsar Andreu, Elisabet Bargalló, Elvira García, Ariadna de Guzmán, Àlex Meseguer, Melania Pérez, Francesc Pujol, Neus Sendra, Marta Ullod |

## Episodis

| Núm. total | Núm. de la temporada | Títol | Direcció | Guió | Data d'emissió original |
| 1 | 1 | «Cuando Álex encontró a Bruno» | Marta Pahissa | Guillem Clua | 7 de desembre de 2022 |
| 2 | 2 | «Las alas de Ícaro» | Marta Pahissa | Guillem Clua | 7 de desembre de 2022 |
| 3 | 3 | «La fiera de mi niña» | David Martín-Porras | Guillem Clua | 7 de desembre de 2022 |
| 4 | 4 | «Volver a empezar» | David Martín-Porras | Guillem Clua | 7 de desembre de 2022 |
| 5 | 5 | «Cada oveja en su corral» | Marta Pahissa | Guillem Clua | 7 de desembre de 2022 |
| 6 | 6 | «Un grado de separación» | Marta Pahissa | Guillem Clua | 7 de desembre de 2022 |
| 7 | 7 | «Cinco minutos antes de la cuenta atrás» | David Martín-Porras | Guillem Clua | 7 de desembre de 2022 |
| 8 | 8 | «El hilo rojo» | David Martín-Porras | Guillem Clua | 7 de desembre de 2022 |

## Producció

A finals d'octubre del 2021, Netflix Espanya va anunciar en la presentació dels seus propers projectes espanyols, entre altres novetats, una adaptació a sèrie de l'obra teatral Smiley de Guillem Clua, que estaria produïda per la productora catalana Minoria Absoluta. El març de 2022, es va confirmar que Carlos Cuevas i Miki Esparbé serien els protagonistes de la sèrie. Després de completar el repartiment, el rodatge de la sèrie va començar el maig de 2022, a la ciutat de Barcelona.
En un principi, Minoria Absoluta va sol·licitar a Netflix produir la sèrie íntegrament en català, la qual cosa la convertiria en la primera sèrie de Netflix produïda en l'idioma. Finalment, es va confirmar que estaria parlada principalment en castellà i amb alguns diàlegs en català, a banda d'un doblatge a català interpretat pels mateixos actors.

## Referències de pel·lícules clàssiques

Aquesta sèrie, més enllà de mostrar una història d'amor homosexual, pretén seguir molts patrons de les comèdies romàntiques clàssiques, només que en aquest cas protagonitzada per dos homes i no pas per un home i una dona com s'ha fet sempre. És així que tot al llarg de la sèrie apareixen, directa i indirectament, referències a comèdies romàntiques clàssiques per donar a entendre al públic que l'amor homosexual pot tenir la mateixa història que un clàssic, sense la necessitat d'acabar amb els finals tràgics que l'espectador acostuma a veure.
La referència més clara i directa que es fa és la de la pel·lícula La fiera de mi niña, feta per Howards Hawks el 1938. Aquest film està força present en la trama, donat que resulta ser la pel·lícula preferida dels dos protagonistes, l'Àlex i el Bruno, i el capítol en que aquest detall és revelat a l'espectador es titula igual que el film. A més, es descobreix ja cap al final de la sèrie que el Bruno regala a l'Àlex a la nit de cap d'any el DVD de la pel·lícula.
Una altra de les referències que es fan, aquesta menys evident, és la de la pel·lícula de When Harry met Sally, feta per Rob Reiner el 1986, per la semblança de l'escena de la cita doble entre l'Àlex i el Bruno i les seves respectives parelles al Bar Bero.
També és present en la sèrie una referència a la comèdia romàntica Sleepless in Seattle, de Nora Ephron del 1993, per compartir un detall molt important de la història: el “flechazo” entre els dos protagonistes a través d'una trucada telefònica.
Finalment, l'última referència que es fa a Smiley i que pot ser identificada en vàries ocasions és la de la pel·lícula Pillow Talk, de Michael Gordon del 1960 pel joc de pantalla dividida en dues o més parts en escenes de converses telefòniques o converses paral·leles entre diferents personatges.

## Referències

* ↑ «La sèrie 'Smiley' de Netflix tindrà una versió íntegrament en català». VilaWeb. [Consulta: 22 novembre 2022].
* ↑ «Smiley». Goita què fan, ara!. [Consulta: 17 desembre 2022].
* ↑ «"Smiley", la nova sèrie de Carlos Cuevas a Netflix s'estrenarà el 7 de desembre doblada al català». El Món de la Tele, 17-11-2022. [Consulta: 21 novembre 2022].
* ↑ «De la petita Sala Flyhard a sèrie de Netflix: el salt de "Smiley", de Guillem Clua». 324.cat, 28-10-2021. [Consulta: 22 novembre 2022].
* ↑ «Netflix rodarà a Barcelona una comèdia gai amb Carlos Cuevas». Tot Barcelona, 24-05-2022. [Consulta: 22 novembre 2022].
* 1 2 «Fitxa de doblatge Smiley». Eldoblatge.com. [Consulta: 17 desembre 2022].
* ↑ «'Smiley' ya tiene fecha de estreno en Netflix». Serielizados. [Consulta: 22 novembre 2022].
* ↑ Pérez, Laura. «Netflix anuncia tres series españolas y renueva 'Valeria' y 'Élite': todos sus próximos proyectos» (en castellà), 28-10-2021. [Consulta: 9 desembre 2022].
* ↑ FormulaTV. «Carlos Cuevas y Miki Esparbé fichan por la adaptación de 'Smiley' para Netflix» (en castellà). [Consulta: 9 desembre 2022].
* ↑ verTele, Redacción. «Netflix completa el reparto de 'Smiley', su serie LGTBI con Carlos Cuevas y Miki Esparbé» (en castellà), 18-05-2022. [Consulta: 9 desembre 2022].
* ↑ Gabernet, Marc. «EXCLUSIVA | Netflix podría producir su primera serie íntegramente en catalán» (en castellà), 29-10-2021. Arxivat de l'original el 2022-11-27. [Consulta: 9 desembre 2022].
* ↑ FormulaTV. «'Smiley' presenta los perfiles para ligar de Bruno y Álex y anuncia su fecha de estreno» (en castellà). [Consulta: 9 desembre 2022].
* ↑ «'Smiley': todos los guiños al cine que hace la serie de Carlos Cuevas y Miki Esparbé» (en castellà). Europa FM. [Consulta: 14 desembre 2022].

## Enllaços externs

* Smiley a Netflix.
* Tràiler en català